དེབ་ཐེར་སྔོན་པོ་སྟོད་
༢.༢ ལོ་ཆེན་གྱི་སྐབས། སྲོང་བཙན་འཁྲུངས་ནས་ལོ་སུམ་བརྒྱ་དང་ཉི་ཤུ་རྩ་དགུ་འདས་པ་ས་ཕོ་རྟའི་ལོ་ལ་ལོ་ཙཱ་བ་རིན་ཆེན་བཟང་པོ་འཁྲུངས། ཁོང་གིས་བཅུ་གསུམ་བཞེས་པའི་ཚེ་མཁན་པོ་ཡེ་ཤེས་བཟང་པོ་ལ་རབ་ཏུ་བྱུང་ཞེས་བྱ་བ། ཁྲི་ཐང་ཛྙཱ་ནས་བཀོད་པའི་རྣམ་པར་ཐར་པ་ན་འདུག །དེ་ལྟར་ན་ནི་ལོ་ཙཱ་བ་རབ་ཏུ་བྱུང་བའི་ལོ་དེ། བསྟན་པ་བསྣུབས་པའི་ལྕགས་བྱ་ནས་ལོ་བདུན་ཅུ་པ་ཡིན་ཏེ། བསྟན་པ་བྱུང་བ་ཡང་དབུས་གཙང་ལས་མངའ་རིས་སྔ་བར་མངོན་ནོ། །ལོ་ཙཱ་བས་བརྒྱད་ཅུ་རྩ་ལྔ་བཞེས་པ་ལ་ཇོ་བོ་རྗེས་བོད་དུ་བྱོན། ལོ་ཙཱ་བས་མཇལ། སྤྱིར་ལོ་ཆེན་འདི་སྐུ་གཞོན་པ་ནས་ཁ་ཆེར་བྱོན། སྔར་མཚན་ཉིད་ཀྱི་གཞུང་ལུགས་མང་པོ་ལ་སྦྱངས། མཁྱེན་པ་ཤིན་ཏུ་ཆེ་བས་མདོ་སྔགས་ཀྱི་ཆོས་མང་པོ་བསྒྱུར། ཕ་རོལ་ཏུ་ཕྱིན་པ་དང་རྒྱུད་ཀྱི་ཕྱོགས་གཉིས་ཀའི་བཤད་པ་རྒྱ་ཆེར་མཛད། དབང་དང་སྒྲུབ་པའི་ལག་ལེན་མང་དུ་བསྟན་ཞིང༌། བསྟན་པ་སྔ་དར་ལས་ཕྱི་དར་སྔགས་ཀྱི་བསྟན་པ་བོད་དུ་དར་བ་ཡང་ཕལ་ཆར་ལོ་ཙཱ་བ་འདི་ཁོ་ནའི་བཀའ་དྲིན་ཡིན། པཎྚི་ཏ་བདུན་ཅུ་རྩ་ལྔ་བསྟེན་ནས་དམ་པའི་ཆོས་མང་དུ་གསན། བླ་ཆེན་པོ་ལྷ་ལྡེ་བཙན་གྱིས་དབུའི་མཆོད་གནས་དང་རྡོ་རྗེ་སློབ་དཔོན་དུ་བཀུར། སྤུར་ཧྲངས་ཀྱི་ཞེར་གྱི་གནས་གཞི་ཕུལ། གཙུག་ལག་ཁང་ཡང་བཞེངས། ཁྲ་ཙའི་གཙུག་ལག་ཁང་དང༌། རོང་གི་གཙུག་ལག་ཁང་ལ་སོགས་པ་གནས་གཞི་དང་གཙུག་ལག་ཁང་དང་མཆོད་རྟེན་མང་དུ་བཞེངས། གུར་ཤིང་བརྩོན་འགྲུས་རྒྱལ་མཚན་ལ་སོགས་པའི་སློབ་མ་མཁས་གྲུབ་མང་པོ་དང༌། ཞུས་ཆེན་ཕེར་བའི་ལོ་ཙཱ་བ་ཡང་བཅུ་ལྷག་ཙམ་ཐོན། འཕྲལ་གྱི་མཛད་པ་ཡང་སྐུ་གཟུགས་བཞེངས་པ་དང་འགྱུར་མཛད་པ་ལ་སོགས་རེ་རེའི་རྗེས་ཀྱང་གཞན་གྱིས་མི་སྙོགས་པ་དང༌། མཚན་ཡང་དག་པར་བརྗོད་པ་ཡང་སཾ་སྐྲྀ་ཏའི་སྐད་དུ་འབུམ་ཕྲག་གཅིག །བོད་ཀྱི་སྐད་དུ་འབུམ་ཕྲག་གཅིག །གཞན་ལ་ཡོན་བྱིན་ཏེ་འབུམ་ཕྲག་གཅིག་རྣམས་བཏོན། མཐར་ཇོ་བོ་རྗེས་སྒྲུབ་པ་ལ་བཙུད་དེ། སྒྲུབ་ཁང་གི་ཕྱི་རོལ་ན་སྒོ་སུམ་རིམ་ཡོད་པ་ལ་ཚེ་འདིའི་རྣམ་པར་རྟོག་པ་དང༌། རང་དོན་ཡིད་བྱེད་ཀྱི་རྣམ་པར་རྟོག་པ་དང༌། ཐ་མལ་གྱི་རྣམ་པར་རྟོག་པ་རྣམས་སྐད་ཅིག་མ་རེ་སྐྱེས་ན། བསྟན་སྲུང་རྣམས་ཀྱིས་ཁོ་བོའི་མགོ་བོ་ཁོས་ཅིག་ཅེས་བྱ་བའི་སྒོ་ཡིག་སྦྱར་ནས། རྩེ་གཅིག་ཏུ་བསྒྲུབ་པས་མཆོག་གི་གྲུབ་པ་བརྙེས་ཏེ། དགུང་ལོ་དགུ་བཅུ་རྩ་བརྒྱད་པ་ཤིང་མོ་ལུག་ལ་ཁྲ་ཙེ་ཝིང་གེར་དུ་མྱ་ངན་ལས་འདའ་བའི་ཚུལ་བསྟན་པའི་ཚེ། ནམ་མཁའ་གང་བའི་ལྷ་རྣམས་ཀྱིས་རོལ་མོ་རྒྱ་ཆེན་པོ་སྒྲོགས་པ་དང༌། མེ་ཏོག་གི་ཆར་འབེབས་པ་ལ་སོགས་པ་གྲོང་པའི་བྱིས་པ་ལ་སོགས་པ་སྐྱེ་བོ་ཐམས་ཅད་ཀྱི་མངོན་སུམ་དུ་གྱུར། གདུང་གཏན་མ་བྱུང་བས་མཁའ་སྤྱོད་དུ་གཤེགས་ཞེས་གྲགས། རིང་བསྲེལ་འོལ་མ་སེའི་མདོག་ལྟ་བུ་ཤིན་ཏུ་དམར་བ་གསུམ་བྱུང་བ་ཡང༌། ཇི་ཞིག་ལྟར་འབྲུག་ལྟ་བུའི་སྒྲ་ཆེན་པོ་དང་བཅས་ནམ་མཁར་སོང་ངོ༌། །ལོ་ཆེན་གྱི་སྐབས་སོ། ། ། ༢.༣ དུས་མཚུངས་བསྒྲིགས་པའི་སྐབས། གཞན་ཡང་ལྷ་བླ་མ་ཡེ་ཤེས་འོད་ཀྱིས། རྒྱ་གར་ཤར་ཕྱོགས་ཀྱི་པཎྚི་ཏ་དྷརྨ་པཱ་ལ་སྤྱན་དྲངས། འདུལ་བའི་བཤད་པ་དང་ལག་ལེན་མཛད་པའི་སློབ་མའི་གཙོ་བོ་སཱ་དྷུ་པཱ་ལ། གུ་ཎ་པཱ་ལ། པྲཛྙཱ་པཱ་ལ་སྟེ། པཱ་ལ་གསུམ་ལ་སོགས་པའི་སློབ་མ་མང་དུ་བྱུང་སྟེ། དེ་རྣམས་ལས་བརྒྱུད་པ་སྟོད་འདུལ་བ་ཞེས་ཟེར་རོ། །གཞན་ཡང་ལྷ་ལྡེའི་རིང་ལ་སུ་བྷཱུ་ཏི་ཤྲཱི་ཤཱནྟི་སྟི། ཁ་ཆེ་པཎ་ཆེན་དུ་གྲགས་པ་དེ་སྤྱན་དྲངས་ནས། ཤེས་རབ་ཀྱི་ཕ་རོལ་ཏུ་ཕྱིན་པ་བརྒྱད་སྟོང་པ་དང༌། དེའི་འགྲེལ་ཆེན་དང༌། མངོན་པར་རྟོགས་པའི་རྒྱན་འགྲེལ་དང་བཅས་པ་ལ་སོགས་པ་ཕ་རོལ་ཏུ་ཕྱིན་པའི་མདོ་དང་བསྟན་བཙོས་མང་དུ་བསྒྱུར། ལོ་ཆེན་གྱི་སློབ་མ་ལོ་ཙཱ་བ་མཆོག་ཏུ་མཁས་པ་མང་དུ་བྱུང་བ་རྣམས་ཀྱིས་འདུལ་བའི་སྡེ་སྣོད་མང་པོ་དང༌། ཕ་རོལ་ཏུ་ཕྱིན་པ་དང༌། སྔགས་ཀྱི་ཆོས་ཀྱང་མང་དུ་བསྒྱུར། ཁྱད་པར་རྨ་དགེ་བའི་བློ་གྲོས་ཀྱིས་ཚད་མ་རྣམ་འགྲེལ་དང༌། དེའི་རང་འགྲེལ་དང༌། ལྷ་དབང་བློའི་འགྲེལ་པ་དང༌། ཤཱཀྱ་བློའི་འགྲེལ་བཤད་ལ་སོགས་པ་མང་དུ་བསྒྱུར་ཞིང༌། འཆད་ཉན་གྱིས་གཏན་ལ་ཕབ། དེ་ལས་མཆེད་ནས་དབུས་གཙང་གི་ཕྱོགས་འདིར་ཡང་ཚད་མའི་འཆད་ཉན་བྱུང་ཞིང༌། དེའི་ཚེ་ཁྱུང་པོ་གྲགས་སེ་ཞེས་བྱ་བ་མཁས་པར་གྲགས་པ་དེས་ཚད་མའི་བཤད་པ་མང་དུ་མཛད། དེ་དག་ལ་ཚད་མ་རྙིང་མ་ཞེས་ཟེར། ཕྱིས་ལོ་ཙཱ་བ་བློ་ལྡན་ཤེས་རབ་ནས་ཚད་མ་གསར་མར་གྲགས་པ་རྣམས་བྱུང༌། མཁས་པ་ཆེན་པོ་ཛྙཱ་ན་ཤྲཱི་ཡང་སྤྱན་མ་དྲངས་པར་བོད་དུ་བྱོན། དེ་ལ་སོགས་པའི་པཎྚི་ཏ་མང་དུ་བྱོན་ནས་རྣམ་པར་དག་པའི་འགྱུར་མང་པོ་མཛད་པ་དང༌། འོད་སྡེའི་རིང་ལ་ཇོ་བོ་རྗེ་སྤྱན་དྲངས་ནས་བསྟན་པ་ལ་ཞུས་དག་མཛད་པ་དང༌། དེའི་སྲས་རྩ་ལྡེའི་རིང་ལ། མེ་ཕོ་འབྲུག་གི་ཆོས་འཁོར་ཞེས་བྱ་བ་དབུས་གཙང་ཁམས་གསུམ་གྱི་སྡེ་སྣོད་འཛིན་པ་ཆེན་པོ་ཕལ་ཆེ་བ་ཡང་འདུས། ཆོས་ཀྱི་འཁོར་ལོ་ལེགས་པར་སོ་སོར་བསྐོར། ཟངས་དཀར་ལོ་ཙཱ་བས་ཚད་མ་རྒྱན་ཡང་དེའི་དུས་སུ་བསྒྱུར་བ་མཛད་དེ། སྤྱིར་ན་མངའ་རིས་སྟོད་ཀྱི་རྒྱལ་པོ་དེ་རྣམས་ཀྱིས་བསྟན་པའི་ཞབས་ཏོག་བགྱིས་པ་དེ་ལྟ་བུ་ནི་ཡུལ་གཞན་གང་ན་ཡང་མ་མཆིས། ཆོས་འཁོར་དེ་ལ་རྭ་ལོ་ཙཱ་བ་དང༌། གཉན་ལོ་ཙཱ་དང༌། ཁྱུང་པོ་ཆོས་བརྩོན་དང༌། བཙན་ཁ་བོ་ཆེ་དང༌། རྔོག་བློ་ལྡན་ཤེས་རབ་དང༌། མར་ཐུང་དད་པ་ཤེས་རབ་སྟེ་ལོ་ཙཱ་བ་རྣམས་ཀྱི་འགྲུལ་ཚན་ལ་དྭགས་པོ་དབང་རྒྱལ་ཡང་ཡོད་དེ་ཆོས་འཁོར་དེ་ལ་སྙེགས། བཙན་ཁ་པོ་ཆེས་སཛྙཱ་ན་ལ་བྱམས་ཆོས་ལེགས་པར་བསླབས་ཏེ་བྱོན་པས་ཤིན་ཏུ་ཕན་ཆེ། རྭ་དང་གཉན་གྱིས་ཆོས་འཁོར་ཐོན་ནས་བལ་པོ་དང་རྒྱ་གར་དུ་བྱོན་ནས། སླར་བོད་དུ་བྱོན་ཏེ་ཕྲིན་ལས་ལེགས་པར་བསྐྱངས། དྭགས་པོ་དབང་རྒྱལ་དང་ཁྱུང་པོ་གྲགས་སེ་གཉིས་ཀྱིས་པོ་ཏ་རི་དང་དམར་པོ་རི་ལ་འགྲན་བཤད་མཛད། གྲྭ་པ་རྣམས་ཕན་ཚུན་གཉིས་ཀའི་ཆོས་གྲྭར་འགྲོ་བ་ཞིག་བྱུང་ཞེས་གྲགས་པའི་ཁྱུང་པོ་དེས་ཚད་མ་རྙིང་པ་མཁྱེན། སློབ་མའང་མང་དུ་བྱུང་བའི་ཡི་གེ་འདུག་ནའང༌། ཚད་མ་རྙིང་མ་དེ་ཁམས་ནས་བྱུང་བ་ཞིག་གམ། མངའ་རིས་ནས་རྨ་ལོ་ཙཱ་བས་རང་འགྲེལ་དང་ལྷ་དབང་བློས་བསྒྱུར་བ་ལ་བརྟེན་པ་གང་ཡིན་པ་ནི་མ་འཚལ་ལོ། །ཁྱུང་པོ་དེ་པོ་ཏ་བ་དང་ཡང་དུས་མཚུངས་པར་སྣང་ངོ༌། །དེ་ལ་སྤྱིར་སྲོང་བཙན་སྒམ་པོ་འཁྲུངས་ནས་ལོ་ཉིས་བརྒྱ་དང་ལྔ་བཅུ་རྩ་གཉིས་འདས་པ་ལྕགས་མོ་གླང་གི་ལོ་ལ་རྒྱལ་པོ་རལ་པ་ཅན་གྱིས་རྒྱ་དང་དུམས་མཛད། དེའི་ཕྱི་ལོ་ཆུ་ཕོ་སྟག་ལ་ལྷ་སའི་རྡོ་རིང་བཙུགས། ཆུ་སྟག་དེ་ནས་ལོ་བཅོ་ལྔ་པ་མེ་ཕོ་འབྲུག་ལ་རལ་པ་ཅན་གཤེགས། ལོ་དེ་ཉིད་ནས་ལྕགས་མོ་བྱའི་བར་དར་མས་རྒྱལ་པོ་བྱས། རབ་ཏུ་བྱུང་བའི་བསྟན་པ་བསྣུབས། བསྟན་པ་བསྣུབས་པའི་ལྕགས་བྱ་ནས་ལོ་བདུན་ཅུ་རྩ་བདུན་པ་འདི་མེ་མོ་གླང་ཡིན། དེ་རྗེས་ཀྱི་ས་ཕོ་སྟག་ནས་ཇོ་བོ་རྗེ་བོད་དུ་ཆུ་ཕོ་རྟ་ལ་བྱོན་པའི་སྔ་ལོའི་ལྕགས་སྦྲུལ་ཡན་ལ་ལོ་དྲུག་ཅུ་རྩ་བཞི་ཡོད། ལོ་དེ་དག་གི་ཁོངས་སུ་དབུས་གཙང་མི་དྲུག་གིས་རབ་ཏུ་བྱུང་བའི་བསྟན་པ་ཤིན་ཏུ་དར་བར་མཛད། ཇོ་བོ་བོད་དུ་ཕེབས་དུས་མི་དྲུག་པོའི་སློབ་མ་ཁུ་རྔོག་ལ་སོགས་པ་མང་དུ་བཞུགསསོ། །དེ་ལྟར་ན་སྲོང་བཙན་སྒམ་པོ་འཁྲུངས་ནས་ལོ་བཞི་བརྒྱ་དང་བཅུ་གསུམ་འདས། བསྟན་པ་བསྣུབས་པའི་ལྕགས་བྱ་ནས་ལོ་བརྒྱ་དང་བཞི་བཅུ་རྩ་གཅིག་འདས་རྗེས་ཀྱི་ཆུ་ཕོ་རྟ་ལ་ཇོ་བོ་རྗེ་བོད་དུ་ཕེབས། དེའི་ཚེ་རྗེ་མར་པས་ལོ་སོ་གཅིག་ལོན། འཁོན་དཀོན་མཆོག་རྒྱལ་པོས་ལོ་དགུ་ལོན། དེའི་ཚེ་གཟུས་དང་གྲྭ་པ་མངོནཤེས་གཉིས་ཀྱང་མཁན་པོའི་བྱ་བ་བྱེད། རྒྱ་འདུལ་བ་འཛིན་པ་འདུལ་བའི་སློབ་གཉེར་ལ་ཞུགས། གྲ་བའི་མཁན་བུ་བཙན་ཁ་བོ་ཆེས་ལོ་ཉི་ཤུ་རྩ་གསུམ་ལོན། གཟུས་ཀྱི་བུ་ཆེན་རྣམས་ཀྱང་དེ་དུས་ཡོད། ལོ་ཙཱ་བ་ལེང་འབྲོག་འགོས་གསུམ། སྟག་ལོ་གཞོན་ཚུལ། འབྲོ་སེང་དཀར་ཤཱཀྱ་འོད། ཁུ་དངོས་གྲུབ། གྱི་ཇོ་ཟླ་བའི་འོད་ཟེར་རྣམས་ཀྱང་ཡོད། ཇོ་བོ་བོད་དུ་བྱོན་པའི་ཉེར་གསུམ་པ་ལ་འབྲོམ་གཤེགས། དེ་དང་ཉེ་བར་བླ་ཆེན་འབྲོག་མི་ཡང་གཤེགས། འབྲོག་མི་གཤེགས་རྗེས་སུ་རྒྱ་གར་ཕྱག་ན་བོད་དུ་བྱོན། གཙང་སྟོད་དུ་སྟོན་ཆེན་ཉི་ཤུ་རྩ་གཅིག་ལ་སོགས་པ་ལ་གྲུབ་སྙིང་གི་ཆོས་རྣམས་རྒྱ་ཆེར་གསུངས། ཇོ་བོ་རྗེ་གཤེགས་འཕྲལ་ཙམ་ལ་དམ་པ་སངས་རྒྱས་བོད་དུ་བྱོན། གྲ་པ་དང་ལྕེ་དྲལ་སྒང་བ་རྣམས་ལ་ཞི་བྱེད་བརྒྱུད་པ་སྔ་མའི་ཆོས་རྣམས་གསུངས། ཁ་ཆེ་ཟླ་མགོན་ཡང་བོད་དུ་ཕེབས་ནས། དེ་ཉིད་ཀྱི་བླ་མ་མཛད་དེ་དུས་ཀྱི་འཁོར་ལོ་གསུངས། དམ་པ་རྒྱ་གར་དུ་བྱོན་ནས། སླར་ཡང་ཤ་འུག་སྟག་སྒོ་ལ་འཐོན་ཏེ་གཉལ་གྱི་སྣང་གྲོར་ལོ་གསུམ་བཞུགས། དེ་རྗེས་རྨ་སོ་ཀམ་གསུམ་ལ་སོགས་པ་ལ་བརྒྱུད་པ་བར་མའི་ཆོས་རྣམས་གསུངས། ཇོ་བོ་རྗེ་གཤེགས་ནས་ལོ་ཉི་ཤུ་རྩ་དྲུག་ལོན་པའི་དུས་སུ་སྣང༌། དེ་ནས་རྒྱ་ནག་ཏུ་བྱོན་ནས་ལོ་བཅུ་གཉིས་བཞུགས། དེ་རྗེས་དིང་རིར་ཕེབས་ནས་ལོ་ཉི་ཤུ་རྩ་གཅིག་ཏུ་འགྲོ་དོན་མཛད། ཇོ་བོ་གཤེགས་ནས་ལོ་བཞི་བཅུ་པ་ལ་ལོ་ཙཱ་བ་བློ་ལྡན་ཤེས་རབ་ཀྱིས་དཔེ་འགྲེམས་ཁྲི་ཚོ་གཉིས་དང་སུམ་སྟོང་ལྷག་པ་ལ་སྡེ་སྣོད་རྒྱ་ཆེར་གསུངས། དེའི་ཚེ་བཀའ་གདམས་པའི་སྐུ་མཆེད་གསུམ་དང་སྣེའུ་ཟུར་པ་ལ་སོགས་པ་དང༌། ཤར་བ་པ་དང༌། གླང་ཐང་བ་དང༌། བྱ་ཡུལ་བ་ལ་སོགས་པས་བཀའ་གདམས་ཀྱི་བསྟན་པ་རྒྱས་པར་མཛད། བློ་ལྡན་བསྟན་པ་སྐྱོང་བའི་རིང་ལ་རྗེ་བཙུན་མི་ལ། དམ་པ་སངས་རྒྱས་ཀྱིས་སྒྲུབ་བརྒྱུད་ཀྱི་བསྟན་པ་རྒྱས་པར་མཛད། རྔོག་ཡབ་སྲས། འཚུར་དབང་ངེ༌། མེས་ཚོན་པོ། དཔྱལ་སེ་ཚ། འཁོན་དཀོན་མཆོག་རྒྱལ་པོ་ཡབ་སྲས། བ་རི་ལོ་ཙཱ་བ། རྒྱུས་སྨོན་ལམ་གྲགས། བྲངས་ཀར་ལོ་ཙཱ་བ་སྐུ་མཆེད། རྭ་ལོ། གཉན་ལོ། འགོས་དཔོན་སློབ། མར་པ་དོ་པ་ལ་སོགས་པས་རྒྱུད་ཀྱི་བཤད་པ་རྒྱ་ཆེར་མཛད། བ་རི་འདི་རྗེ་བཙུན་མི་ལ་དང་འཁྲུངས་ལོ་གཅིག །བཅོ་ལྔ་པ་ལ་ཇོ་བོ་རྗེ་དང་མཇལ། ཟུར་ཆུང་པའི་སྲས་སྒྲོ་ཕུག་པ་ཤཱཀྱ་སེང་གེ་དཔོན་སློབ་ཀྱིས་རྙིང་མའི་རྒྱུད་ཀྱི་བཤད་པ་རྒྱ་ཆེར་མཛད་པ་ལ་སོགས་ཏེ། དེ་དུས་ཁོ་ནར་སངས་རྒྱས་ཀྱི་བསྟན་པ་རིན་པོ་ཆེ་དར་བ་ཡིན་ནོ། །ཇོ་བོ་གཤེགས་ནས་ལོ་ཉི་ཤུ་རྩ་དྲུག་པ་ས་མོ་ལུག་ལ་དཔལ་སྒམ་པོ་བ་འཁྲུངས། དང་པོར་བཀའ་གདམས་ཀྱི་གདམས་པ་རྣམས་གསན། ཕྱིས་རྗེ་བཙུན་མི་ལའི་ཞབས་ལ་གཏུགས་ཏེ། གདམས་པ་སྐུ་ཉམས་སུ་བཞེས་པས། ཟག་པ་མེད་པའི་ཡེ་ཤེས་ཆེན་པོ་བརྙེས་ནས་འགྲོ་བའི་དོན་རླབས་པོ་ཆེ་མཛད་པ། སྒྲུབ་བརྒྱུད་ཀྱི་བསྟན་པའི་བདག་པོར་གྱུར་ཏེ། དེའི་སློབ་མ་ཡང་སློབ་ལ་སོགས་པའི་གྲངས་དང་ཡོན་ཏན་གྱི་ཆེ་བ་གཉིས་ཀ་བསམ་གྱིས་མི་ཁྱབ་པའོ་ཞེས་ཤེས་པར་བྱའོ། །འདི་ཙམ་གྱིས་ཀྱང་དགེ་བའི་བཤེས་གཉེན་འདི་དང་འདི་དུས་འདི་དང་འདི་ལའོ་ཞེས་བྱ་བའི་ངེས་པ་རྟོགས་པར་འགྱུར་རོ། །དུས་མཚུངས་བསྒྲིགས་པའི་སྐབས་སོ། ། །